CELEX: 32017R0736
Language: sk
Date: 2017-04-26 00:00:00
Title: Vykonávacie nariadenie Komisie (EÚ) 2017/736 z 26. apríla 2017, ktorým sa mení príloha VIII k nariadeniu Európskeho parlamentu a Rady (ES) č. 999/2001, pokiaľ ide o schválenie národného programu Slovinska na kontrolu klasickej klusavky (Text s významom pre EHP )

27.4.2017   
            
            
               SK
            
            
               Úradný vestník Európskej únie
            
            
               L 110/2
            
         VYKONÁVACIE NARIADENIE KOMISIE (EÚ) 2017/736
   z 26. apríla 2017,
   ktorým sa mení príloha VIII k nariadeniu Európskeho parlamentu a Rady (ES) č. 999/2001, pokiaľ ide o schválenie národného programu Slovinska na kontrolu klasickej klusavky
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na kapitolu A oddiel A bod 3.1 písm. b) prílohy VIII k uvedenému nariadeniu,
   keďže:
   
               (1)
            
            
               Nariadením (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (TSE) hovädzieho dobytka, oviec a kôz. Uvedené nariadenie sa vzťahuje na produkciu a uvádzanie živých zvierat a produktov živočíšneho pôvodu na trh a v určitých osobitných prípadoch na ich vývoz.
            
         
               (2)
            
            
               V článku 15 nariadenia (ES) č. 999/2001 sa stanovuje, že uvádzanie hovädzieho dobytka, oviec alebo kôz a ich spermy, embryí a vajíčok na trh alebo prípadne ich vývoz podlieha podmienkam stanoveným v prílohe VIII. V kapitole A oddiele A bode 3.1 písm. a) danej prílohy sa stanovuje, že členský štát, ktorý má národný program na kontrolu klasickej klusavky (ďalej len „národný program“), ktorý sa vzťahuje na jeho celé územie, môže svoj národný program predložiť Komisii na schválenie. V bode 3.1 písm. b) uvedeného oddielu sa stanovuje, že ak tento národný program spĺňa kritériá stanovené v bode 3.1 písm. a), Komisia ho môže schváliť. V bode 3.2 uvedeného oddielu sú vymenované členské štáty, ktorých národné programy boli schválené.
            
         
               (3)
            
            
               Slovinsko 13. septembra 2016 predložilo Komisii žiadosť o schválenie svojho národného programu. Na základe požiadavky o ďalšie informácie Slovinsko 8. januára 2017 predložilo upravené znenie národného programu a poskytlo objasnenie a ďalšie informácie o určitých aspektoch tohto programu. Upravené znenie národného programu by sa malo schváliť, keďže spĺňa kritériá stanovené v kapitole A oddiele A bode 3.1 písm. a) prílohy VIII k nariadeniu (ES) č. 999/2001.
            
         
               (4)
            
            
               Kapitola A oddiel A bod 3.2 prílohy VIII k nariadeniu (ES) č. 999/2001 by sa preto mal zmeniť pridaním Slovinska do zoznamu členských štátov so schváleným národným programom.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V prílohe VIII k nariadeniu (ES) č. 999/2001 sa kapitola A oddiel A bod 3.2 nahrádza takto:
   
      
                  „3.2.
               
               
                  Týmto sa schvaľujú národné programy na kontrolu klasickej klusavky v týchto členských štátoch:
                  
                              —
                           
                           
                              Dánsko,
                           
                        
                              —
                           
                           
                              Slovinsko.“
                           
                        
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. apríla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 147, 31.5.2001, s. 1.